水上清風覆以喬木
作者：孔武仲
朝代：宋

paragraphs: 喬木張帷幄，小溪環珮聲。
清風復颯然，三者固難幷。
而我兼得之，世俗亦不爭。
逍遙萬慮廢，俯仰一身輕。
豁若發醯雞，悟然虛白生。
萬里涉山川，三伏值炎蒸。
赤日正流天，籃輿須駐行。
波明金沙露，渡仄畫舫橫。
上飄以淅淅，下濺以泠泠。
中有翠影浮，蓊蔚如畫屏。
頃刻諧我意，翛然已忘形。
濯足臨潺湲，披襟望青冥。
山中真可樂，世路空營營。